Quebecum urbs
Quebecum est urbs Canadiensis et caput provinciae Quebeci et nationis Quebecensis, situs in regione administrativa Caput Nationalis. Urbs antiqua Quebeci, unicus est locus in America Septentrionali quo adhuc subsistunt munitiones, quas, anno 1985, declaravit Societas Educativa, Scientifica, et Culturalis Consocietatis Nationum situm esse pertinentem ad patrimonium universalium hominum. Et Universitas Lavalensis sedet.

Pars urbis sita est super Cap Diamant, rupem petrosam quae ad flumen Sancti Laurentii spectat, ob cuius topographiam civitas semper erat munitissima. Fere 586 500 animarum ipsam habitant urbem (anno 2003), cum omnibus autem suburbibus sunt 705 898 habitantium in regione Quebeci. Cives urbis sese vocare solent Québécois de Québec, hoc est Quebecenses Quebeci, quo facilius ab aliis provinciae incolis distinguantur.

Inter urbem Quebecum et oppidum Levis flumen haud late fluit, quam ob rem urbs accepit nomen eius. Kebec enim est verbum algonquinum, quod significat locus ubi adstringitur flumen. Dictum Urbis Quebecis est «Don de Dieu feray valoir» (Donum Dei adhibebo).

Feria hiemalis, seu Carnival, necnon Castellus Frontenacus (ita nuncupator in honorem Ludivici de Bouade comitis de Frontenac) qui est xenodochia dominans urbem antiquam, pernota sunt. Consilium Nationalis, Museum Nationalis Artium Pulchrarum Quebeci et Museum Cultus sunt vel in media urbe vel ab ea non longe distat.

Ob programma renovationis, vicinia Sancti-Roccae diu moribunda, renascitur de cineribus et nunc facta est novum centrum artisticum urbis capitalis.

In eadem regione, multi touristae veniunt cataractam Montmorency et Basilicam Sanctae Annae aspectum.

Ecclesia Catholica Quebecensis 
"Missio Novae Galliae continetur ad orientem ab oceanum, ad occidentem et ad aquilonem a continente, ad australem a Nova Batavia, et Nova Anglia."(Franciscus de Laval ad Alexandrem VII, Octobri 1660.)

Quebecum est veterrima Americae Septentrionalis sedes episcopalis foris Mexico. Implantatio vero ecclesiae in Nova Gallia anno 1615 incepit, ubi Patres Recolleti, dein Jesuiti anno 1625, venerunt ad Quebecum, qui ministrarent coloniam nascentem et evangelizarent tribus aboriginales.

Quoniam haec missio Novae Galliae pendebat directe de Sancta Sede, Quebecum erectum est vicariatus apostolicus decreto Congregationis pro Propagando Fidei, quod postea probatum est 11 Aprilis 1658 a Papa Alexandro VII. Decretum nominavit Franciscum de Laval episcopum petrinum, et vicarium apostolicum per omne regnum Americae Septentrionalis. Bullae novi episcopi datae sunt Romae tertio die iunii, eodem anno.

Sedecem post annos, missio apostolica elevata est ad dioecesen pendentem directe de Sancta Sede. Clemens X firmavit, die 1 Octobris 1674, bollam erectionis novi episcopatus. Franciscus de Laval creatus est primus episcopus Quebeci, cuius dioecesis amplius erat valde quam Europa. Quae comprehendit omnes regiones super quas regnabat Gallia, id est cunctam Americam Septentrionalem praeter Mexico et colonias Novae Angliae.

Divisio huius ingentis dioecesis creavit primam provinciam ecclesiasticam Canadae, quae post bellum inter Anglos et Gallos anno 1759 gessum pars facta est Imperii Anglici. Papa Pius VII, die 12 Ianuarii 1819, decrevit episcopum Iosephum-Octavum Plessis accepturum esse titulum archiepiscopi. At Londinium dubitavit, et Quebecum non elevatum est ad sedem archiepiscopalem donec 12 Iulii 1844, a Gregorio XVI. Illo tempore, Québec habuit tres dioeceses suffragentes: Villa Mariam, Kingstoniam, et Torontum. Hodie, eae regiones, quae olim pars erant dioecesis Quebeci, formant non minus quam 150 dioeceses. Nostro tempore, sedes archiepiscopalis Quebeci seu Archidioecesis Quebecensis comprehendit dioeceses suffraganas Dioecesem Trifluvianensem in Canada, Dioecesem Chicoutimiensem, et Dioecesem Sanctae Annae Pocatierensis.

Die 25 Ianuarii 1956, Papa Pius XII sedem primatialis Canadae tituli ad sedem metropolitanam Quebeci, et titulum Primati ad archiepiscopum pro tempore contulit.

Urbis regiones 
 Beauport

Notae

Nexus externi 

!
Condita 1608
Portus fluminis Sancti Laurentii
Sedes episcopales Canadae